*Tämä artikkeli kertoo yritysjohtajasta (s. 1947). Urheiluvaikuttaja ja painija Heikki Lehmustosta (1884–1958) on eri artikkeli.*
**Heikki Jaakko Lehmusto** (s. 17. helmikuuta 1947 Oulu) on suomalainen entinen yritysjohtaja, media-alan vaikuttaja, hallitusammattilainen ja pakinoitsija.

Lehmusto pääsi ylioppilaasi Munkkiniemen yhteiskoulusta. Oikeustieteen kandidaatiksi opiskellut Lehmusto toimi opiskeluaikoina Sanoma-osakeyhtiössä toimittajana ja valmistuttuaan Yhtyneitten Kuvalehtien lakimiehenä.

Yritysjohtajana
---------------

Vuosina 1977–1980 Lehmusto työskenteli Kirjapaino Kannan ja vuosina 1980–1986 silloisen Insinöörilehdet Oy:n toimitusjohtajana. 

Heikki Lehmusto toimi Kolmostelevision toimitusjohtajana yhtiön alusta 1986 vuoden 1993 alkuun asti, jolloin Oy Kolmostelevisio Ab ja MTV Oy yhdistettiin televisiokanava MTV3:ksi. Kolmostelevision jälkeen hän siirtyi pörssiyhtiö Fazer Musiikki Oy:n toimitusjohtajaksi. Kun Fazer oli myyty Time Warnerille, Lehmustosta tuli 1994 Yleisradion televisiotoiminnan johtaja ja yhtiön hallituksen jäsen, jossa tehtävässä oli vuoteen 2001 saakka.

Yleisradiosta Lehmusto siirtyi 2001 Silja Oyj:n varatoimitusjohtajaksi, josta hänen oli määrä siirtyä seuraavan vuoden lopussa eläkkeelle jäävän toimitusjohtajan tilalle. Syksyllä 2002 yhtiön omistajat päättivät kuitenkin valita hänen tilalleen Antti Pankakosken. 

Johtajauransa ohella Lehmusto toimi hallituksen jäsenenä muun muassa Oy Dipoli Ab:ssä, Gummerus-kustantamossa, A-lehdissä ja Veikkauksessa. Lehmusto on myös osakkaana hallitusammattilaisten yhteisössä Boardman Oy:ssä, jossa hän on luonut kolmannen sektorin hallitusammattilaisten suurtapahtuman Pro Bono -seminaarin. 

Lehmusto on ollut Tennisliiton puheenjohtaja vuosina 1992–1995. Hän on toiminut Savonlinnan oopperajuhlien hallituksen puheenjohtajana 1994–2003. Vuonna 2022 hän on Finnpanel Oy:n hallituksen puheenjohtaja ja Sovelto Oyj:n hallituksen jäsen.

Heikki Lehmusto harrastaa kirjoittamista. Yhdessä Kalle Isokallion kanssa hän on koonnut vuosittaista *Suomen parhaat vitsit* -kirjaa nimimerkeillä Henrik Muste ja Kari Kallis. He ovat tiettävästi myös Tekniikka & Talous -lehdessä julkaistavien "Perusinsinööri Veijo Miettisen" pakinoiden takana. Entisenä ketjupolttajana Lehmusto kirjoitti opaskirjan tupakoinnin lopettamisesta muille kaltaisilleen.

Lähteet
-------

1. 1 2 3 4  *Kuka kukin on 2003*, s. 513. Helsinki: Otava, 2003.
2. ↑  Jabe, Marjatta: "Lehmusto Heikki, televisiotoiminnan johtaja, Yleisradio", *Johtamisen taito – näkijöitä ja tekijöitä*, s. 111. Helsinki: WM-Data Kasanen, 2000. ISBN 952-9590-99-7.
3. 1 2 3  Yli-Kovero, Kristiina: Mediasta merenkulkuun.  *Helsingin Sanomat*, 8.7.2001.
4. ↑  Heikki Lehmusto Kolmos-tv:stä Fazer Musiikkiin.  *Helsingin Sanomat*, 17.3.1993.
5. ↑  Sartti, Seija: Heikki Lehmusto vaihtoi kanavaa.  *Helsingin Sanomat*, 10.4.1994.
6. ↑  Nurmi, Esko: Wärtsilän kasvatti Siljan johtoon.  *Helsingin Sanomat*, 19.10.2002.
7. ↑  Hallitus – Affecto.fi – hallitus Affecto Oy. Viitattu 17.10.2008.
8. ↑  Tennisliitto – Puheenjohtajat Tennisliitto.  Arkistoitu 25.12.2008. Viitattu 17.10.2008.
9. ↑  Boardman – Lehmusto Heikki Boardman Oy. Viitattu 17.10.2008. [vanhentunut linkki]
10. ↑  Hauskat pojat taas vauhdissa  4.11.1999. Kauppalehti.  Arkistoitu 4.5.2014. Viitattu 30.6.2012.
11. ↑  Lehmusto, Heikki: Stop Smoking. Lopeta tupakointi  2010. WSOY.  Arkistoitu 13.1.2010. Viitattu 4.7.2012.